กองทุนฟื้นฟูขยับ ขนที่ออกประมูล
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
10 ส.ค. 2554

โพสต์ทูเดย์ — กองทุนฟื้นฟูฯ เล็งนำที่ดินรัชดาฯ 33 ไร่ ที่เคยขายให้คุณหญิงพจมาน ที่ดินภูเก็ต 46 ไร่ ออกประมูลขาย
นางทองอุไร ลิ้มปิติ ผู้ช่วยผู้ว่าการ สายจัดการกองทุน ธนาคารแห่งประเทศไทย (ธปท.) และผู้จัดการกองทุนเพื่อการฟื้นฟูและพัฒนาระบบสถาบันการเงิน (กองทุนฟื้นฟูฯ) เปิดเผยว่า กองทุนฟื้นฟูฯ จะทยอยขายทรัพย์สินให้หมดก่อนปิดตัวภายในปี 2555 โดยมีที่ดินแปลงใหญ่ร่วม 100 แปลง ในราคาต่ำกว่า 50 ล้านบาท โดยในวันที่ 20 เม.ย.นี้ จะนำที่ดินเปล่าเนื้อที่ 46 ไร่ อ.เมือง จ.ภูเก็ต ซึ่งอยู่บริเวณแหลมทอง มองเห็นทัศนียภาพของทะเลโดยรอบออกประมูล
นอกจากนี้ จะนำที่ดินบนถนนรัชดาภิเษก เนื้อที่ 33 ไร่ ออกมาจำหน่ายให้เสร็จสิ้นภายในปีนี้ด้วย 
“ตามแผนจัดการทรัพย์สินที่ดินรัชดาฯ จะต้องจบในเดือน ก.ย.ต.ค.ปีนี้ ส่วนที่ดินแปลงย่อยๆ อีก 100 แปลง ซึ่งราคาประเมินต่ำกว่า 50 ล้านบาท จะดำเนินการให้จบในเดือน ต.ค.ปีนี้ เพื่อจะได้เหลือเงินไปชำระหนี้ ส่วนการนำที่ดินรัชดาฯ ออกมาประมูลใหม่จะไม่เกิดปัญหาซ้ำรอยเดิม เพราะมีมาตรการป้องกันไว้แล้ว” นางทองอุไร กล่าว
ก่อนหน้านี้กองทุนฟื้นฟูฯ เคยขายที่ดินรัชาดาฯ 33 ไร่ ให้กับคุณหญิงพจมาน ดามาพงศ์ อดีตภริยา พ.ต.ท.ทักษิณ ชินวัตร อดีตนายกรัฐมนตรี ในราคา 772 ล้านบาท ต่อมาศาลตัดสินให้คุณหญิงพจมานคืนที่ดินให้แก่กองทุนฟื้นฟูฯ และให้กองทุนฟื้นฟูฯ จ่ายเงินต้นพร้อมดอกเบี้ย 7.50% รวมเป็นเงิน 823 ล้านบาท
นายวีระชาติ ศรีบุญมา ผู้อำนวยการสำนักกฎหมายและติดตามทรัพย์สิน สายจัดการกองทุน ธปท. กล่าวว่า เพื่อป้องกันปัญหาในการขายที่ดิน กองทุนฟื้นฟูฯ ได้ประกาศให้ผู้สนใจประมูลซื้อต้องตรวจสอบสิทธิตามมาตรา 100 ตามที่คณะกรรมการป้องกันและปราบปรามการทุจริตแห่งชาติ (ป.ป.ช.) กำหนดด้วย ถ้าผู้ประมูลไม่มีสิทธิตามมาตรานี้ หากประมูลได้ก็จะต้องยกเลิกและจะถูกเรียกค่าปรับ 10 ล้านบาทด้วย 
“เพื่อความโปร่งใส วันที่ 20 เม.ย. ที่มีการยื่นซองจะเชิญสำนักงานการตรวจเงินแผ่นดินมาสังเกตการณ์ด้วย” นายวีระชาติ กล่าว